Dr Oscar Heiler ischt am 23. Novembr 1906 z Stuegert uf d Welt komma. Sei Vaddr isch Hotelier gwäa ond hot da gleicha Vornama ghet. Dr jong Oscar isch grad amol zwoiahalb Johr alt gwäa, nô hot sei Vaddr an Herzschlag kriagt ond s Zeitliche gsegnet. Noch dr Grondschual isch dr Heiler ufs humanischdisch Karls-Gymnasium en seira Hoimetstadt  ganga. En seira Jugend isch'r offa gwäa fir a sozialischdischs Gedanggaguat. Seine grauße Idol send d Rosa Luxemburg ond dr Karl Liebknecht gwäa. Zo seira Konformazioo hot'r sich a Buach gwenscht mit de Briaf, wo d Rosa Luxemburg us-em Gfängnis gschriiba hot. Wia-nr 1925 s Abi e dr Dasch ghet hot, hot'r zerscht amol a Buachhendlrlehr gmacht. S hot abr et lang dauret, bis'r gmerkt hot, dass sei graußa Leidaschaft em Theatr gilt. So isch'r em Altr vo 22 Johr zom Stuegerter Schauschbiilhaus komma. (Heitzodag  hoißt des Theater Altes Schauspielhaus.) Oi Johr druf hot da Heiler an graußa Schicksalsschlag troffa: Bei-ra Prob uf dr Bihne isch'r ganz arg nôghaglet, was zor Folg ghet hot, dass mr em da reachda Fuaß bis zom Obrschenkl hot wegmacha miaßa. Trotz ällam hot sich dr Heiler et ondrkriaga lau ond wiidr Theatr gschbiilt, jetzt halt mit ma Holzfuaß.